Comisarii Autorității Naționale pentru Protecția Consumatorilor vor controla și supraveghea piața în perioada postului Sfintelor Paști, iar operatorii economici care nu respectă prevederile legale vor fi sancționați, a declarat directorul general al ANPC, Paul Anghel, duminică, într-o postare pe Facebook.
Directorul general al ANPC a făcut mai multe recomandări.
"Pentru ca produsele pe care le cumpărați în perioada postului Sfintelor Paști să nu prezinte un pericol pentru sănătatea dvs., vă recomand să cumpărați produse alimentare de post numai din locuri amenajate și autorizate, să solicitați și să păstrați bonul de casă pentru a putea proba în cazul în care, în mod justificat, doriți să reclamați calitatea\conformitatea sau siguranța unui produs", a declarat Paul Anghel, duminică, pe Facebook.
"De asemenea, atenționez asupra faptului că dacă achiziționați produse alimentare de post din locuri neautorizate, în care comerciantul respectiv nu are posibilitatea să asigure condițiile optime de transport, depozitare și comercializare, riscați ca produsele sa fie neconforme sau chiar nesigure acestea vă pot afecta sănătatea", a adăugat oficialul.
El i-a îndemnat pe consumatori să verifice "cu atenție eticheta produselor de post".
"Produsele de post sunt produse alimentare constituite din ingrediente vegetale, texturat proteic de soia, mixuri pe baza de soia etc. Nu cumpărați produse a căror etichete nu vă informează complet și corect privind conținutul, ingredientele sau calitatea produsului. Sfătuiesc consumatorii să citească atent eticheta produselor pentru a putea respecta Postul Paștelui și de a evita astfel să fie induși în eroare", a adăugat Paul Anghel.
Paul Anghel a anunțat că vor fi efectuate controale.
"Comisarii ANPC – Autoritatea Nationala pentru Protectia Consumatorilor vor controla și supraveghea piața în toata această perioadă, pentru a preîntâmpina orice neregulă din domeniul protecției consumatorilor, iar operatorii economici care nu respectă prevederile legislative vor fi sancționați", a continuat directorul general al ANPC.
El i-a îndemnat, totodată, pe consumatori să acorde "o atenție deosebită listei ingredientelor".
"În cazul în care aceasta conține și ingrediente de origine animală, respectiv lapte praf, zer praf, pudră de ouă, trebuie să știți că aceste produse nu fac parte din grupa produselor de post. Pentru produsele tăiate, fracționate sau porționate de vânzător, solicitați să vedeți eticheta produsului pentru a verifica compoziția și data durabilității minimale", afirmă Paul Anghel.
"Avertizez asupra faptului că pe unele ambalaje veți găsi pe lângă lista cu ingrediente și afirmatia " poate contine urme de ou, lapte…". Aceasta este o informație oferită voluntar de către producător, și înseamnă că, în ciuda tuturor asigurărilor luate pe perioada producției, cele mai mici urme din ingredientele menționate, câteodată, nu pot fi evitate", a mai spus oficialul.
Paul Anghel le recomandă consumatorilor să verifice în magazin și dacă "sunt respectate condițiile de păstrare specificate de producător, în special temperatura".
"Nu cumpărați produse care au fost ținute la temperaturi mai mari decât cea specificată. După achiziție, respectați și la domiciliu condițiile de depozitare precizate pe ambalaj. De asemenea, verificați data durabilității minimale. Nu cumpărați produse cu data durabilității minimale sau data limita de consum depășita sau modificată", a mai declarat Paul Anghel.